Az eurázsiai hód (*Castor fiber*) hazai állománya a természetes populáció-növekedés és terjeszkedés, valamint a tudatos emberi betelepítés következtében az elmúlt években jelentősen megnövekedett. A fajnak Magyarországon nincs természetes ellensége, ezért a növekvő trend folytatódni fog.

Az állomány növekedésével párhuzamosan több szakterület (árvízvédelem, erdőgazdálkodók, mezőgazdálkodók) jelezte a hódok által okozott károk mértékének növekedését.

Árvízvédelmi indokok alapján a faj állományszabályozása engedélyezhető, de az erdészeti és mezőgazdasági károk mérséklése, csökkentése érdekében szükségessé váltak olyan intézkedések, amelyeket a védett állatokra vonatkozó jogi előírások alapján nem engedélyezhet a hatóság, így indokolttá vált a faj státuszának felülvizsgálata.

A tervezett jogszabály-módosítás az eurázsiai hód erdő- és mezőgazdasági érdekből történő állományszabályozását tenné lehetővé.